เอ็มเอฟซีหนุนหุ้นสหรัฐแจ๋วผ่านวิกฤตฉลุย
เอ็มเอฟซีเชียร์ลงทุนหุ้นสหรัฐ เชื่อบริษัทข้ามชาติจะผ่านวิกฤตเศรษฐกิจได้ดีกว่ายุโรป
30 ก.ย. 2554

เอ็มเอฟซีเชียร์ลงทุนหุ้นสหรัฐ เชื่อบริษัทข้ามชาติจะผ่านวิกฤตเศรษฐกิจได้ดีกว่ายุโรป
นายสุทยุต เชื้อพานิช ผู้จัดการกองทุนอาวุโส ฝ่ายตราสารทุนต่างประเทศ บริษัทหลักทรัพย์จัดการกองทุน (บลจ.) เอ็มเอฟซี กล่าวว่า บลจ.เอ็มเอฟซี แนะนำให้เพิ่มน้ำหนักการลงทุนในหุ้นสหรัฐ เพราะเชื่อว่าจะสามารถแก้ปัญหาเศรษฐกิจได้ดีกว่ายุโรป
“แม้ว่าในช่วงไตรมาสสุดท้ายของปีตลาดหุ้นทั่วโลกจะมีความผันผวนสูงขึ้นจากความกังวลต่อปัญหาวิกฤตหนี้สาธารณะในสหรัฐและยุโรป แต่หากมองตลาดหุ้นทั่วโลกเรามีมุมมองที่ดีต่อตลาดหุ้นสหรัฐ เพราะเชื่อว่าจะให้ผลตอบแทนที่ดีกว่าตลาดอื่นๆ โดยเฉพาะยุโรป เพราะเชื่อว่ารัฐบาลสหรัฐอเมริกาจะมีเอกภาพในด้านการคลังมากกว่ายุโรป ขณะที่ปัญหาหนี้ภาครัฐของยุโรปเป็นปัญหาในเชิงโครงสร้างและปัญหาทางการเมือง ซึ่งไม่สามารถแก้ไขได้ง่ายๆ เพราะฉะนั้นตลาดหุ้นจึงยังไม่น่าสนใจ” นายสุทยุต กล่าว
สำหรับตลาดหุ้นในประเทศตลาดเกิดใหม่ นายสุทยุต กล่าวว่า แม้ว่าจะมีอัตราการขยายตัวทางเศรษฐกิจที่ดี แต่ยังได้รับแรงกดดันจากเงินเฟ้อและมาตรการต่างๆ ที่เข้มงวดของภาครัฐ โดยเฉพาะตลาดหุ้นจีน ที่แม้ว่าเงินเฟ้อจะขึ้นไปถึงจุดสูงสุดแล้ว แต่ยังคงทรงตัวในระดับสูงและยังไม่มีแนวโน้มที่ตลาดจะกลับมาเป็นขาขึ้นได้ชัดเจน